
Data: 16 aprilie 2025

Târgul de locuri de muncă organizat de ANFP pentru viitorii funcționari publici, o premieră pentru administrația publică

Agenția Națională a Funcționarilor Publici (ANFP) organizează în data de 23 aprilie 2025, în intervalul orar 09:00 – 16:00, la sediul Institutului Național de Statistică (B-dul. Libertății nr. 16, Sector 5, București), primul Târg de locuri de muncă dedicat tuturor celor interesați să își construiască o carieră în administrația publică.

Evenimentul este o activitate prevăzută pentru implementarea Jalonului 417 - Finalizarea anuală a cel puțin două concursuri naționale de recrutare a funcționarilor publici pentru cel puțin 3 categorii/ grade de funcții publice, Reforma 3 – Management performant al resurselor umane în sectorul public, din cadrul Planului Național de Redresare și Reziliență, care urmărește profesionalizarea funcției publice din România, prin promovarea noului sistem de recrutare transparent și incluziv - Concursul național.

Concursul naţional, lansat de ANFP în anul 2023, printr-un proiect-pilot, reprezintă o modalitate modernă de recrutare, bazată pe transparență, competență și egalitate. Printr-o platformă digitală inovatoare, candidații pot parcurge online toate etapele recrutării, de la înscriere până la susținerea probelor.

Scopul Târgului este acela de a oferi participanţilor oportunitatea de a înţelege mai bine procesul de recrutare în funcţia publică şi de a descoperi ofertele cuprinse în Planul de recrutare a funcţionarilor publici pentru perioada 2025 - 2026. Acesta cuprinde funcţiile publice care vor face obiectul ocupării prin Concurs national. Planul poate fi consultat pe portalul Concursului național: https://concurs-national.anfp.gov.ro/concursul-national/planuri-recrutare/ .

Participanţii la Târg vor avea ocazia de a interacţiona cu reprezentanţii ANFP şi cu funcţionari publici din peste alte 15 instituţii publice (agenţii guvernamentale şi ministere), printre care: Ministerul Apărării Naționale, Ministerul Justiției, Ministerul Educației și Cercetării, Agenția Națională pentru Sport, Casa Națională de Asigurări de Sănătate, Inspectoratul de Stat în Construcții etc. Aceştia vor fi pregătiți să răspundă întrebărilor despre noua modalitate de recrutare, dar şi despre profilul posturilor care urmează să fie scoase la concurs.

Felix Cozma, preşedintele ANFP: "Prin acest Târg de locuri de muncă, dorim să deschidem porțile administrației publice pentru toți cei care aspiră la o carieră bazată pe meritocraţie. Drumul spre o carieră de succes ca funcționar public poate

începe de aici. Vă aşteptăm la Târg! Avem nevoie de oameni motivaţi, care să contribuie la construirea unui viitor mai bun pentru noi toţi! "

Detalii despre Concursul naţional pot fi consultate pe portalul dedicat Concursului național:
https://concurs-national.anfp.gov.ro/concursul-national/despre-concursul- national/

***
Evenimentul este o activitate în implementarea Jalonului 417 - Finalizarea anuală a cel puțin două concursuri naționale de recrutare a funcționarilor publici pentru cel puțin 3 categorii/ grade de funcții publice, Reforma 3 – Management performant al resurselor umane în sectorul public, Componenta C14. Buna guvernanță, din Planul Naţional de Redresare şi Rezilienţă (PNRR)
Buget: 8.000.000 EURO
Data începerii proiectului: decembrie 2022 Data finalizării proiectului: iunie 2026

Date de contact
Persoana de contact: Ciuperca Vlad Costin e-mail: concurs-national@anfp.gov.ro telefon: 0374112783

